Lesers navrae terugvoer, Goulash,muffins en skons...
Beste Braaivleis WENKE
Hoe kook mens LEKKER PAP!
Esmé en Jan se 3-minute Sjokolade Koek
Esmé en Jan se Strooppoffertjies
Esmé en Jan se Mieliegereg
Basiese Biltong resep
Leef in die Teenswoordige
Esmé en Jan se Groentetert
Waarvoor meer kan mens in hierdie lewe vra? Kyk net vir 'n wyle saam met my na my uitsig...net die wolke en die weer verander daagliks...
Ek is oneindig dankbaar hiervoor! 'n Wonderlike Maart word jul toegebid!
TERUGVOER oor LESERS-NAVRAE!
Dis weer breityd! Skop af met dié twee maklike oortruie...gaan loer gerus vir die voledige patroon op die GISTER...bladsy!
Erika het gevra: My kind moet 'n taak maak met die verskil tussen botterbroodjies en muffins en die bakproses, en drie verskillende apparater warmee filterkoffie berei kan word. Help, groot asb!
My droë vrugte gebruik ek te gou op! Maar ek hou gewoonlik myne ook in die yskas en my dadels sommer vir maande in die vrieskas. Ons koop gewoonlik 'n paar kilogramme as ons byPella verbygaan en dis te kosbaar om versmaai te word! Dan "ontdooi" ek dit teen kamer temperatuur en dis piekfyn. Vanweë die hoë suiker inhoud, vries dit nie werklik nie en ontdooi dit dus baie gou.
Hoop dit help ook vir jou, laat weet gerus!
Ek is so bly jy het op ons werfie beland!
Ek het vandag vir die eerste maal by jou webwerf uitgekom – en was dit nou vir jou 'n fees!! Baie dankie vir al die kosbaarhede wat jy met ander deel – dit word gekoester.
Ek kon net nie die ingelegde komkommer resep raaklees by die argiewe nie – dalk was daar te veel ander goed wat my oë op gefokus het – sal jy dit asseblief vir my kan stuur. Ek het gehoor dat 'n mens ook Engelse komkommers soos agurkies in stroop kan kook – sou dit graag wou probeer omdat agurkies nie so geredelik beskikbaar is nie.
Sal van nou af gereeld op jou webwerf rondstap – geniet jou beskrywing van die Karoo ongelooflik – en ja, jy het beslis ongekende talent – dankie dat jy die mooi van die lewe metander deel. Mooi bly en geniet die wonderlike plaaslewe – mal oor jou foto waar jy die ou bokkie so voer! God skenk ons soveel vreugde – ons moet net altyd daarvan bewus wees – want ons vind dit oral!
Jy kan eierpoeier koop by CAMPO in Krugersdorp! (Weet nie waar jy is nie!) En ook by ander uitgesoekte kamp / outdoor verskaffings plekke... en as jy by 28 November op die GISTER ... bladsy op die werfie gaan loer, vertel ek jou ook hoe om jou eie te maak as jy sou wou!
Mooi dag en beste groete
Alta Visser: Hiasinte - is dit 'n plant of onkruid. Waar tref mens dit aan?
Wel Alta, Water Hiasinte is 'n onkruid wat die suurstof uit ons damme en mere steel en so die water lewe stadig maar seker vernietig.
Hiasinte , egter met hul lieflike wit, pers, blou of pienk welriekende blomme, is winter bolle wat begin blom sodra die lente aanbreek en jy kan dit gerus aanplant. Jy kan dit ook as fokusplant in die huis gebruik, plaas bv. 3-4 bolle op wit spoelklippies in 'n mooi glasbak, en vul met water om die klippies te bedek maar die bolle moet net-net aan die water raak sodat dit wortels kan vorm en die bolle aan die klippies kan anker. So sien jy die wortelgroei en dit word 'n baie mooi binnenshuise plant. Wanneer dit klaar geblom het kan jy die bolle in die tuin gaan uitplant tot volgende jaar. Jy kan by enige kwekery of supermark wat bolle aanhou daarvan te koop kry. Ek dink dit is 'n uitheemse plant en wel afkomstig van Holland.
daleenvanas@yahoo.com het juis geskryf en gesê: Iemand het navraag gehad oor boereseep, ek maak en verkoop nog die regte outydse boereseep - kontak my gerus
Waarom bars pasteie wat met broskors deeg gemaak partymaal in die vrieskas ?
Jy het seker gedink ek het heeltemal van jou vergeet? Moenie glo nie! Kyk watter ander raad het ek vir jou opgespoor!
2. Ursula Steyn sê weer: As dit klaar gemaakte pasteie is van broskors deeg, sou ek raai dat die vrieskas miskien te koud gestel is of dit kan wees dat die deeg 'n bietjie te veel meel in het.
3. Annique Victor Strepies het gesê: Roudeeg moet goed in kleefplastiek toegedraai word-vir 2-3 dae in yskas, ontdooi deeg voor uitrol anders kraak dit.
Nog kruie wenke op die GISTER...bladsy!
Jan, wat hulp gevra het met sy: Ek weet nie of ek uit my pad is nie maar ek soek raad wat werk vir klein swart miertjies?
Schalk se: My vrou ken van KFC Family Super Variety Bucket en Hungry Jack's Double Whopper Burgers. So eg Ozzie. Vir 'n Ozzie Burger sit jy net beet en eier by.
Ons maak ons eie biltong, en stoei nog met die sout, asyn, speserye en tydsduur vir elkeen. Maar die biltong verdwyn, so dit proe al heel gangbaar!
Susanna het so gesoek na die wafel-sous resep wat sy verloor het, en SASKO / Snowflake het die presiese resep gehad vir die wafel sous resep wat sy gesoek het! Opgespoor!
Dit was by albei al geplaas en is dieselfde. Sy het laat weet dit was reg!
Wel Thea, SO MAAK JY!
Hennie, ek het op hierdie afgekom op 'n FERMENTEER geselsblad...verskoon weereens die ander taal, maar ek wil so vinnig as moontlik reageer, en om dadelik alles te vertaal laat onodige foute insluip...soms!
Ja, ek belowe om met tyd, wel alles in alle ander tale na AFRIKAANS te vertaal, want ek IS trots AFRIKAANS!
Rika West het geskryf : Beste Retha, waar kan mens 'n jogurt plantjie koop of verkry asseblief. Ek het jare gelede een gehad wat gelyk het soos 'n klein blomkool maar dit het tot niet gegaan.
Beste Rika! Jou vraag is die een vraag wat ek van die begin af gevrees het!!
Ek weet presies waarvan jy praat, dit is iets waarna ek al jare ook bly soek maar nog steeds nie weer kon opspoor nie en ek seg van die begin af
vir almal daar is een vraag wat ek nie sal kan beantwoord nie en dis joune!!
Hennerik stuur toe 'n antwoord vir ons in, wat my op die regte spoor bring, en siedaar! heelwat verstommende en wonderlike inligting ontvou voor my!!
GELUK Hennerik, jy ontvang ook 'n gratis E-Resepte boek vir jou bydrae!
Kan julle glo dat nóg 'n week en amper nóg 'n maand verby is? En met die begin van APRIL is die somer mos eintlik nou amptelik verby...daarom vind ek dit gepas om die somer naweke se tradisionele tydvermaak af te sluit met die volgende BRAAIVLEIS WENKE.
( In SA? Ag nee kom, wees ernstig! Hier in ons Sonskynland, kan ons dit Somer, Herfs, Winter én Lente volhou! )
Op 13 Junie 2007, Het ene, DAWID op die SA Buitelug Fokus die volgende wenke oor braaivleis gegee. Hy skryf:
" Kos wat in die buitelug gaargemaak word, hou 'n wonderlike bekoring in, en die tergende geur van vleis wat op die kole sis maak 'n mens rasend honger. Dit is seker een van Suid-Afrikaanse se nasionale tydverdryfte. Dit is wonderlik hoe dikwels mense met bitter min ervaring aan kookkuns dit regkry om die heerlikste kos oor die kole gaar te maak. Daar is geen formaliteite by 'n braaivleisvuur nie. 'n Braai is wat jy self daarvan maak. Braaivleis bly ewe lekker, of dit nou by 'n swierige braaiplek, jou eie lapa, in die tuin of op 'n eenvoudige braaitoestelletjie berei word. Wat is nou geselliger as die sorgelose saamkuier om 'n braaivleisvuur? Niks klop immers daardie besonderse rooksmakie van kos wat oor die kole gaargemaak is nie.
Ryg boerewors deur 'n sosatiestok met uie tussen in. Braai die wors oor die koeler deel van jou vuur / kole. So laat jy dit stadiger kook. Moet nie die vel prik dat die vet uitkook nie. Die wors moet juis gaar kook in die vet om sodoende die smaak te behou.
Draai die wors om sodra jy kan sien die vet kook aan die binnekant. Moet nooit meer as tien minute aan 'n kant braai nie. Doop wors in water voor jy dit braai. Dit verhoed dat die wors maklik oopbraai terwyl dit gebraai word.
Laat 'n filet vir 'n paar uur in Cola Cola marineer voor jy dit braai. Braai dit oor vlamme en sorg net dat die kante seël.
Maak 'n sousie met gelyke hoeveelhede van balsemasyn, suiker en olyfolie en verf dit gereeld oor jou groente terwyl dit braai.
Gooi jou gunsteling kruie op die vuur vir 'n aangename reuk.
Marineer jou kruisstuk (Rump) oornag in sonneblomolie en worcestersous voor jy dit vinnig weerskante seël en dan verder braai soos jy dit verkies.
Maak 'n pasta van gemmer, rissie, olyfolie, heuning en sesamesaad en smeer oor mielies.
Was 'n piesangblaar en vou 'n vis toe daarin. Stoom gaar op die braai, ± 45 minute. Probeer 'n pasta van gemmer, suurlemoensap en olyfolie op die vis.
Druk vars suurlemoensap oor hoender, groente, vis of lam net voor dit van die kole afkom vir 'n pikante smaak.
Sprinkel suurlemoensap oor jou tjops voor jy dit braai. Dit maak dit sag. Laat jou tjops oornag in Coke lê. Die vleis is dan sag en smaakvol wanneer jy dit braai. Moet nie tjops sout voor jy dit braai nie. Dit maak dit taai.
Plaas die vleis wat reeds gebraai is op 'n bed gebraaide uie. Dit verhoed dat die vleis uitdroog en dit gee die vleis ekstra geur.
Sit ys op die vleis indien die vlamme te hoog brand. Plaas 'n koeldrankblikkie of bierblikkie ¾ gevul met water in die middel van jou kole. Dit verhoed dat vlamme, veroorsaak deur druppende vet, buite beheer raak.
'n Alternatief tot vuuraanstekers is 'n die onderste helfte van 'n eierdoos gevul met ou kookolie Plaas dit plat neer en bou jou vuur daarop. "
Ek sê: vul jou eierhouertjies met kerswas, wanneer dit gestol het, breek jy telkens net een af en gebruik dit! Die res breek jy by voorbaat af en hou dit in 'n boksie of plastiek bakkie, handig naby!
DAWID eindig deur die volgende bekende epos aanhaling te plaas:
SLEGS WARE MANNE BRAAI VLEIS
Wanneer 'n man besluit om te braai, ontstaan die volgende ketting-reaksie.:
3) Die vrou gooi speserye op die vleis, sit dit in 'n bak saam met die nodige braai-gereedskap en souse en vat dit na die man wat langs die braaier met 'n dop in sy hand staan.
6) Die vrou kom uit om die man te vertel dat die vleis besig is om te verbrand. Hy bedank haar en vra of sy nog 'n dop sal gooi terwyl hy die situasie onder beheer bring.
Die vrou sit al die kos gereed op die tafel.
Later vra die man of sy vrou darem haar "aandjie af" geniet het. Wanneer hy die reaksie op haar gesig sien, besluit hy daar is ook niks wat sommige vrouens tevrede sal stel nie!
Hierop seg ek, liewers niks!
Wat een Heerlik, rustige naweek! Geen gejaag en geen MOET dinge om te doen! En wie is dan lus vir kosmaak?
So Probeer gerus die volgende min moeite, maar lekker RYS-bykos of RYS-gereg!
300 ml rou rys
5 ml Rys-speserye
Kook rys soos gewoonlik, maar voeg res van bestandele by i.p.v. sout.
Braai nou intussen : gekapte uie, groen en rooi rissies, sampioene en klein stukkies spek.
Sodra die rys gaar is, roer die gebraaide uie mengsel daarby in en Voila!!
5 ml gedroogde pietersielie of handvol vars gekapte pietersielie
Smelt die Margarien in 'n kastrol, en voeg die rys daarby. Braai rys oor matige hitte tot amper 75% daarvan gepof is. Giet kookwater oor en roer res van bestandele by. Sit deksel op en prut nog sowat 15 minute, verwyder deksel en prut tot droog gekook. Bedien warm.
MIN MOEITE RYS GEREG
1 groot ui fyn gekap ( Ek gebruik altyd meer uie!!)
1 blik ( 410 g ) MINESTRONE sop
Braai maalvleis ( met bietjie sout, peper en tiemie) in margarien tot gaar, gooi dit daarna oor in oondskottel met deksel.
Strooi die fyngekapte ui bo-oor, dan die rou rys en laastens die sop. Vul die blikkie met water en voeg dit ook by.
Sit deksel op en bak 1 uur by 180ºC.
Sit voor met lekker vars krakerige groenslaai met kersietamaties!
Frank Outlaw het gesê:
Wees versigtig wat jy dink, dit word jou woorde.
Wees versigtig wat jy sê, dit word jou aksies.
Wees versigtig wat jy doen, dit word jou gewoontes.
Wees versigtig met jou gewoontes, dit bou jou karakter!
...Spreuke 4:23 sê: Wees veral versigtig met wat in jou hart omgaan, want dít, bepaal jou hele lewe.
30 mm Reën!
Poele staan oral in die veld en in my stappad om die berg, spoelslote laat my swenkend en spring-spring stap, rysmiervlerke dryf weereens in miniatuur dammetjies teen gras en bokmis opdrifsels vas in die ligte môrebries, en wolke hang gryswit onderstebo in weerkaatsings in die helderskoon watergevulde holtes bo op rotse.
Droë, swart rotse wat bedags in die son bak, het oornag swart-blink, rots-kruike, vol Hemelse water geword- waarin voëltjies nou opgepof hulself sit en beskou en welbehaaglik daaruit drink.
Om elke blaar waarop die eerste son sy eerste strale gooi, hang 'n glansend blink son-sekelmaan, met kristal-ster-druppels getooi voor dit stadig in afskeid van die blaar afdrup, en op die nat versadigde aarde val.
Daar's twee Bo-Karoo's hier by my vandag, een waarop ek met nat modderspore trap, en een wat onderstebo in die waterpoele weerkaats.
Terwyl ek my stapklere uittrek, wedywer drie tienerkatte spinnend soos diesel trekkertjies om aandag al om my voete terwyl makmeerkatkind baldadig in kringspronge sy eie stert in die sonkol op die mat voor die venster probeer vang, soos die Dexter kalwers vroegoggend kromrug en stert in die lug geboog, natrug oor die nat swart leemgrondkluite hul huppelspronge gewaag het.
30 mm reën in die Bo-Karoo!
Dis nat, dis wonderlik nat, en die reuk van reën oor 'n dankbare aarde vul my siel soos die son wat vroeg reeds soos goue sonrooigoud heuning teen die berg af gedrup het.
Op so 'n oggend staan jy self baldadig op en bak vir jou eie lus 'n groot bak songoue mieliefrutters wat jy stomend met rykgoue stroop bedien, en vir die sout en proteïen belustige, 'n pan vol boerewors met 'n dik tiemiesous, mieliepap en gebraaide tamatie helftes...
Meng ½ kp koekmeel, 1 tl bakpoeier, 1 groot eier en knippie sout. Roer daarby 1 – 2 kp gedreineerde pitmielies. Bak soos plaatkoekies in vlak olie, draai om sodra blasies bo-op vorm en begin bars en albeikante goudbruin en bros is. Dreineer op kombuispapier, bedien met stroop of heuning vir die soettande of 'n strooisel Aromat vir die ander...
500ml water, 3 ml sout, 90 g mieliemeel 15 g botter.
Bring 375 ml water en die sout tot kookpunt. Meng die mieliemeel en die oorblywende water en roer dit by die kokende water in. Kook vir 20 minute of langer tot dit gaar is. Roer af en toe. Met opdiening, roer die botter in en dien warm op. (4 porsies)
500 ml water, 3 ml sout, 225 g mieliemeel 10 g botter.
Verhit water en sout tot kookpunt. Roer die mieliemeel by. Sit deksel op en kook vir 5 minute. Haal deksel af, roer meel nou met 'n langtand vurk goed met die water in. Sit deksel weer terug op en laat vir 20 minute of langer stoom tot dit gaar is. Roer botter in en bedien warm. (6 porsies)
375 ml water, 3 ml sout, 300 g mieliemeel
Verhit water en sout tot kookpunt. Voeg mieliemeel stadig by sodat dit 'n hopie in die middel van die water vorm. Sit deksel op en laat kook sowat 5 minute tot die hopie rondom 'n "skil" gevorm het. Roer nou die pap met 'n langtand vurk totdat dit fyn en krummelrig is. Sit deksel op en laat vir sowat 15 minute stadig op lae hitte gaar stoom. Roer af en toe. Dien warm op saam met wors en sous, of tradisioneel met bruinsuiker en dikmelk. (6 porsies)
MY LEKKERSTE PAP
350 ml aangemaakte poeiermelk (of vars melk), 145 g mieliemeel, 200 ml pitmielies of soetroomsoort, 5 ml sout, 10 g botter, brosgebraaide gedreineerde stukkies spek.
Maak stywe pap op die gewone manier, maar gebruik die melk i.p.v. water. Sodra dit gaar is, roer die mielies , botter en spek daarby in. Voila!
NS. Onthou as jy met melk pap maak, doen dit oor lae hitte want anders brand of skroei dit makliker aan.
'n Vriend is iemand wat instap wanneer die hele wêreld uitstap.
Helena Kruger skryf:
Esme & Jan Cronje op Springbok radio!!!
'K Het sopas in 'n resepte boek van my Moeder nog 'n paar goeie resepte van Esme en Jan daarin gekry, haar boek is in 1966 met die hand geskryf, kom ons kyk!!
Dankie Helena, dit is kosbaar en ek deel dit graag met ons ander lesers!
Bak vir 40min. In gesmeerde koekpan
1 1/4k Melk,
2 1/2k Suiker,
Kook stroop die vorige dag.
Kook suiker en water vir 10min saam. Laat afkoel.
Voeg geursel by [amandel of suurlemoen of lemoen]
Laat yskoud word[ yskas]
Beslag: Kook melk en botter, roer meel en sout vinnig in tot gaar.
Verwyder van stoof, voeg eiers een vir een by.
Bak teelepelsvol in warm olie en doop in yskoue stroop!!!
2 eiers [geskei]
Roer tamatiesous in mielies , dan geklitste eiergele, en dan die styfgeklopte eierwitte
Gooi in bakskottel en bak!!!! So by 180*C tot geset en mooi bruin.
Is dit nou nie wonderlik nie!
So herleef ons verlede in die hede en maak ons, ons toekoms net meer vol van kosbare herinneringe!
LESERS NAVRAE...ek plaas dit vir 'n wyle hier maar dit hoort eintlik op die NAVRAE BLADSY...So gaan loer gerus daar!
Ek het ook besluit - omlat- soos my kinders gesê het toe hulle klein was, omlat julle nie in die ARGIEF wil rondsoek nie, om vir julle 'n INHOUDS OPGAWE te skep en by te werk, ek moet nou net besluit waar dit vir julle die mees toeganklikste sal wees! Wat dink julle, op die TUISBLAD, HIER by HUIDIGE MAAND, of aan die begin van die ARGIEF blad?? Terugvoer sal verwelkom word asseblief!!
Intussen, gaan loer gerus by die ARGIEF blad alles op die WORDENDE INHOUD sal wel daar wees!
Ja, julle dink seker daar kom geen navrae in nie! Julle is verkeerd! Baie navrae het ek egter al per vorige kere ontvang en kon ek dus via die ARGIEF beantwoord, en daarom maak ek nie van almal melding nie!
Rika West wat destyds 'n Yogurt-plantjie gesoek het, het my op die spoor gebring na my soektog vir haar, op die KEFIR kulture, die is aangeskaf en ek kan nou al hieroor berig ek is nou ook al sowaar 'n KEFIR-MEISTER!! Ek het al soveel kon weggee en het selfs begin KEFIR-GEMMERBIER maak !! My eerste "batch" SKG of "Sugar-Kefir-Grains (SKK=Suiker-Kefir-Korrels) pas wonderlik aan en ek is baie opgewonde! Ek het ook 'n KOMBUCHA "sampioen" of fungi gekry en nou word my mense onderwerp aan gefermenteerde tee en Kefir elke dag!!
Susanna het so gesoek na die WAFEL-SOUS-RESEP wat sy verloor het, en SASKO / Snowflake het die presiese resep gehad vir die wafel sous resep wat sy gesoek het! Opgespoor!
Dit was by albei al geplaas en is dieselfde. Sy het laat weet dit was reg! My antwoord het gelui:
En Dan uit: EGTE AFRIKAANSE RESEPTE, my variasie!
En vir Schalk:
Ons BASIESE BILTONG RESEP (vir bees of wildsvleis)
Die lewe gaan nie daaroor dat ons moet wag dat die storms moet oorgaan nie,
maar dit is die leerskool dat ons kan leer om juis in die reën te kan dans!
Izak de Villiers het oor MAART geskryf:
"Die natuurdinge wys dat hoogsomer aan die verbygaan is, maar ook in die verbygaan is genieting, want dit skep die herinneringe wat bly."
En die Psalmis het gevra: "Leer my, my dae so te tel, 'n wyse hart te bekom."
Dr. ST Potgieter ( 'st@pitkos.co.za') skryf dat ons in die teenswoordige tyd moet leef.
Hy sê: Hoe snaaks, of hoe onmoontlik dit ook mag klink, baie mense leef nie regtig in die teenswoordige tyd nie. Ja, hulle is wel aanwesig in die teenswoordige, maar hulle gedagtes en motivering dwaal rond in die verlede of hunker na die toekomstige.
En in die woorde van Sanskrit: "Elke vandag, voluit geleef, maak van gister 'n droom van geluk en elke môre 'n visioen van hoop. Let dus op hierdie dag, want dit alleen is lewe."
Dit wil ek alles maar net ego, en sê: Ek is Dankbaar!
Vir Gister, Vandag en my Môre, in Sy palm!
(soos voorgelees deur Esmé en Jan op Springbokradio! Dankie aan Helena Kruger wat dit vir my gegee het en haar Moeder wat dit vir ons afgeneem en so vir die nageslag bewaar het!)